ועדת החוקה, חוק ומשפט, כנסת 18, פרוטוקול מספר 174, 2010-03-09 09:00

דוד רותם: בוקר טוב, אנחנו נתחיל לדון בהסתייגויות לסעיפים 1-5.

דוד רותם: נתחיל בהסתייגות לשם החוק.

דוד רותם: חבר הכנסת הורוביץ, האם אתה מוכן להסיר את ההסתייגות שלך?

ניצן הורוביץ: לא.

ניצן הורוביץ: ההתנגדות שלנו נובעת מהעובדה שאין בחוק הזה שום תועלת למגזרים הרחבים בישראל שלא יכולים להינשא.

ניצן הורוביץ: אפילו הסידור לכאורה שמציע החוק לחסרי דת, מרע את מצבם ומחזק את הכוח של הממסד הדתי.

ניצן הורוביץ: נזקו של החוק הזה הוא רב.

ניצן הורוביץ: הוא יוצר מצג שווא של נישואים אזרחיים.

ניצן הורוביץ: ברית זוגיות זה לא נישואים אזרחיים, זה פשוט בלוף פוליטי.

ניצן הורוביץ: ההסתייגות הראשונה שלנו היא שבמקום שם החוק, שהוא חוק ברית זוגיות לחסרי דת, יבוא הצעת חוק חסרת תכלית, מוטעית ומטעה.

ניצן הורוביץ: בסעיף 1 אנחנו מציעים למחוק את ההגדרה של בני זוג.

ניצן הורוביץ: כאן כתוב בני זוג שהם איש ואישה.

ניצן הורוביץ: זה עוד דבר מפלה כלפי ציבור אחר.

ניצן הורוביץ: אנחנו מציעים שבהגדרה של חסר דת הסיפא החל במילים "בית דין דתי" תימחק.

ניצן הורוביץ: אנחנו לא רוצים שבית דין דתי הוא זה שיקבע מי הוא חסר דת.

ניצן הורוביץ: במקרה הזה של הצעת החוק הזאת אדם שרוצה לבוא בהסדר הזה צריך ללכת קודם לבית דין דתי שיכריז עליו שהוא גוי.

ניצן הורוביץ: מעבירים אותו 7 מדורי גיהינום.

דוד רותם: אתה מעדיף שהמצב יישאר כמו היום, זאת אומרת שנלך בשיטת הכל או לא כלום.

ניצן הורוביץ: עדיף שיהיה פתרון אמיתי ולא אחיזת עיניים.

דוד רותם: זה הפתרון שהושג על ידי כל אלה שמתנגדים לחוק הזה במשך 62 שנות קיומה של מדינת ישראל.

דוד רותם: אתם מעדיפים שהמצב יישאר כמות שהוא.

ניצן הורוביץ: ההצעה הזאת לא תשנה דבר.

אורית זוארץ: קדימה תמכה בהצעת החוק הממשלתית בקריאה ראשונה בתנאי שיוכנסו שינויים בהצעת החוק.

אורית זוארץ: זה מה שסוכם.

דוד רותם: זה לא סוכם עם אף אחד.

אורית זוארץ: אנחנו מקבלים החלטות ברמה העקרונית בתוך הסיעה.

אורית זוארץ: התמיכה שלנו הייתה בתנאי שהחוק יחול על כל תושב ישראלי שמבקש להינשא שלא על פי הדין הדתי שחל עליו.

אורית זוארץ: ההסתייגות העיקרית והמהותית שלנו היא בסעיף 2 לחוק, שזה הסעיף שקובע מי יכול לבוא בברית הזוגיות.

אורית זוארץ: אנחנו מבקשים להחליף את סעיף 2 או לערוך בו שינויים כך שהוא יחול לא רק על חסרי דת.

אורית זוארץ: אני בתור גיורת שבחרה יחד עם אמה את הדת היהודית חושבת שמדינת ישראל צריכה לגלות קצת יותר אחריות כלפי אזרחים שמגיעים הנה.

דוד רותם: הרבה יותר.

דוד רותם: לא קצת.

אורית זוארץ: אנחנו צנועות.

אורית זוארץ: אנחנו מצפות לקצת יותר אחריות כלפי אזרחים שמגיעים הנה ועוברים איזה שהוא תהליך של שכנוע להגיע למדינת ישראל.

אורית זוארץ: ראינו את זה בגל האחרון בשנות ה-90, כשמצד אחד עודדו הגעה של יהודים ומשפחות מעורבות שיש להם זיקה ליהדות, ומצד שני כשהם הגיעו הכשילו אותם.

אורית זוארץ: אנחנו רואים את זה גם בתהליך הגיור.

דוד רותם: זה היה אתמול.

אורית זוארץ: אנחנו מדברים על טווח מאוד רחב של חסמים שאנחנו כמדינה אחראית צריכים להסיר, בעיקר כאשר אנחנו קולטים אזרחים במדינת ישראל.

אורית זוארץ: הציר הנוסף הוא הציר המגדרי, כי מרבית המבקשים להינשא בנישואים אזרחיים או לבוא בברית הזוגיות הן נשים.

אורית זוארץ: יש כאן עוד עוגן שמהווה חסם בפני נשים להשתלב בצורה נורמטיבית בחברה הישראלית.

דוד רותם: אני מסכים עם כל מה שאתם אומרים לגבי מה שהיה אתמול, יהיה היום ומחר, השאלה אם אנחנו הולכים ראש בקיר עם עקרונות ואומרים שאנחנו מקבלים את כל מה שאנחנו רוצים ואם לא אנחנו לא מקבלים כלום, או שאנחנו הולכים בשלבים.

דוד רותם: זה לא היה קל מה שעברתי ביומיים האחרונים.

דוד רותם: אם אתם חושבים שזה היה רק בבניין הזה אתם טועים.

דוד רותם: אני הצהרתי – קיבלתי על זה על הראש גם אתמול וגם היום – שכשאני אעביר את חוק הגיור אני אקנה לי כניסה לגן עדן באופן אוטומטי.

דוד רותם: זה יכול להרגיז הרבה אנשים.

דוד רותם: נניח שכל ההסתייגויות שלכם עוברות.

דוד רותם: ברור לכם שיש מי שמפיל את החוק הזה בקריאה שנייה ושלישית.

דוד רותם: לצערי הרב אין לנו רוב שילך.

דוד רותם: ההצעה הראשונה שהונחה על שולחן הכנסת ה-18 זאת הצעת חוק ברית הזוגיות של חבר הכנסת דוד רותם.

דוד רותם: זאת הייתה הצעת חוק רחבה ביותר שיש, למעט ויכוח שלי עם ניצן על סעיף אחד.

דוד רותם: צריך להיות חכם.

דוד רותם: זו לא חוכמה להעלות את הצעת החוק ולהפיל אותה, כי אז לא עשינו כלום וחזרנו אחורה.

דוד רותם: יש כאלה שאומרים שגם החוק הזה לא עושה כלום.

דוד רותם: אני חולק עליהם.

דוד רותם: תחשבו מה היא הדרך להגיע למה שאנחנו רוצים להגיע, האם הדרך להגיע היא דרך בקיעת חריצים, או שהדרך היא הכל או לא כלום.

דוד רותם: שיטת הכל ולא כלום לא הוכיחה את עצמה 60 שנה.

אורית זוארץ: לחולל שינויים זה מנדט שניתן להנהגה.

אורית זוארץ: יש מנהיגות שרוצה לחולל שינויים.

דוד רותם: אין רוב למנהיגות הזאת.

אורית זוארץ: כל סוגיות הדת נוכסו על ידי גורמים קיצוניים חרדיים ואנטי ציוניים.

אורית זוארץ: אנחנו רואות את זה בבתי הדין הרבניים ובויה דולורוזה שנשים צריכות לעבור.

אורית זוארץ: זה לא קשור במישרין להצעת החוק, זה קשור בעקיפין.

דוד רותם: אני מסכים איתך במאת האחוזים.

אורית זוארץ: האם אתה מוכן לתת יד למציאות הזאת שבעל המנהיגות החרדית האנטי- ציונית יחליט איך אנחנו נחיה במדינה דמוקרטית?

דוד רותם: בשום פנים ואופן לא.

דוד רותם: הבעיה שלי היא שבבניין הזה אין לי די אצבעות.

דוד רותם: אפילו אם אני אצביע איתכם אנחנו נהיה סך הכל 28 ו-15.

דוד רותם: אין לי ברירה.

דוד רותם: אני אהרוס אבן אחרי אבן אחרי אבן ובסוף יהיה לי את השביל.

אורית זוארץ: אנחנו נחולל את השינוי.

דוד רותם: אין לנו רוב לחולל את השינוי.

אורית זוארץ: אנחנו באופוזיציה מוכנים להתגייס.

דוד רותם: באופוזיציה זה מצוין להתגייס.

דוד רותם: אני מכיר את זה.

שלמה מולה: אני לא יודע איך נצביע על החוק הזה.

מרינה סולודקין: אנחנו נתמוך בחוק.

שלמה מולה: צריך להגיד לציבור שמדובר כאן בברית זוגיות של ש"ס וישראל ביתנו.

שלמה מולה: אם היינו הולכים לברית הזוגיות שדנו בה במליאה פעמיים..

דוד רותם: את זו שהפלתם בכנסת הקודמת.

דוד רותם: אני זה שקיבלתי את החרפות ואת הגידופים.

דוד רותם: אתם הצבעתם נגד כי הייתה לכם ברית זוגיות עם ש"ס.

שלמה מולה: יש לך רוב של 59 ח"כים.

שלמה מולה: יש לך את מפלגת העבודה.

דוד רותם: אין לי את מפלגת העבודה.

שלמה מולה: יש לך את ישראל ביתנו, את קדימה, את מרצ ואת דב חנין.

דוד רותם: על אתמול ניצן הורוביץ אמר לי לא.

שלמה מולה: אם היית הולך על הצעת החוק שהבאנו בתחילת המושב היה לך רוב מוחלט.

דוד רותם: אתה אומר דברים שאינם אמת.

דוד רותם: אתם הגשתם הצעת חוק שהיא העתקה של הצעת החוק של ישראל ביתנו.

דוד רותם: אתם הפלתם אותה.

שלמה מולה: למה התנגדתם לה?

שלמה מולה: יש בכנסת הזאת - בניגוד לכנסת הקודמת - רוב להעביר ברית זוגיות.

שלמה מולה: אתה הולך בדרכים עקלקלות.

דוד רותם: אתה שינית את דעתך.

דוד רותם: אל תניף את הדגל כאילו אתה דואג לעניין הזה, כי כשיכולת להעביר אותו הפלת אותו בהצבעה שמית.

דוד רותם: מרינה סולודקין הייתה ההגונה היחידה במפלגה שלכם שהצביעה נגד המפלגה.

דוד רותם: כולכם פחדתם, כי הייתה לכם ברית זוגיות עם ש"ס.

שלמה מולה: אתם ממשיכים את ברית הזוגיות עם ש"ס.

דוד רותם: ש"ס הפרה איתכם את ברית הזוגיות, לכן היום אתם גיבורים.

אורית זוארץ: זה בדיוק הזמן לעשות סדר בתוך המערכת.

אורית זוארץ: יש כאן את הציונות הדתית שצריכה לקחת ולנכס לעצמה.

אורית זוארץ: .

דוד רותם: תשכנעי את הציונות הדתית.

דוד רותם: הציונות הדתית זה אורי אורבך.

אורית זוארץ: גם אתה מייצג בעיני את הציונות הדתית.

שלמה מולה: אנחנו רוצים שתעביר את החוק.

שלמה מולה: חזרנו בתשובה.

שלמה מולה: יש לך רוב.

דוד רותם: איך יש לי רוב?

דוד רותם: לספור עד 60 אני יודע.

שלמה מולה: יהיה לך רוב אם תביא את ברית הזוגיות המלאה.

שלמה מולה: חוץ מש"ס ואגודה יש לך רוב.

דוד רותם: מפלגת העבודה תצביע?

דוד רותם: אתה רוצה להמר.

דוד רותם: אני לא מהמר.

שלמה מולה: הדבר העליון מבחינתך זה שימור הקואליציה.

דוד רותם: הדבר החשוב הוא איך אני מעביר את החוק.

שלמה מולה: אתה יודע שזה בלוף.

דוד רותם: אתם לא מסוגלים להביא 20 קולות.

דוד רותם: את הקולות שלכם אתם בקושי מסוגלים.

מרינה סולודקין: אני תומכת בחוק כיוון שזה צעד וחצי לכיוון הנכון.

מרינה סולודקין: ב-2001 הייתה הצבעה על חוק ברית הזוגיות, אבל החוק נפל.

מרינה סולודקין: היו אנשים מהליכוד שתמכו בחוק.

מרינה סולודקין: נעמי בלומנטל, שהצביעה בעד, קיבלה הרבה על הראש.

מרינה סולודקין: הצעד הוא נכון.

מרינה סולודקין: אני אבקש מיושבת-ראש הסיעה לתמוך בחוק.

מרינה סולודקין: לאופוזיציה יש זכות להסתייגויות.

מרינה סולודקין: במליאה יש זכות להצביע על ההסתייגויות.

מרינה סולודקין: אני ממליצה לא לשחק עם אלה שאומרים בשום ופנים ואופן שאין רוב.

מרינה סולודקין: אנחנו נפנה לכולם.

מרינה סולודקין: גם למרצ.

מרינה סולודקין: אנחנו נזרוק את מפלגת העבודה מכל המדרגות אם היא לא תצביע בעד.

מרינה סולודקין: אנחנו נפנה לליכוד.

מרינה סולודקין: הטעות הייתה בהרכבת הקואליציה.

מרינה סולודקין: כדי להוביל את המדינה למקומות של קידמה, ליבראליות, ענייני חברה, ביטחון מלא היינו זקוקים לקואליציה של הליכוד, של קדימה, של ישראל ביתנו ושל העבודה.

מרינה סולודקין: אחרים יכולים להצטרף אם הם רוצים.

מרינה סולודקין: אתמול הייתי בגבעת זאב, ראיתי שלא נותנים מקום לנשים לחגוג את יום האישה הבינלאומי.

מרינה סולודקין: ראיתי מאות נשים שרצו לחגוג.

מרינה סולודקין: אנחנו בדרך למלחמת אזרחים.

מרינה סולודקין: המנהיגים צריכים להרגיש את זה.

מרינה סולודקין: אנחנו נתמוך בחוק בנוסח הזה, אבל נעלה הסתייגויות שאנחנו חושבים שהן נכונות.

שלמה מולה: הצעת החוק הזאת היא הצעת חוק שמייצרת איזשהו גטו מסוים לקבוצה של אנשים .

שלמה מולה: במחשוב של משרד הפנים והרבנות הראשית תהיה קבוצה של אנשים שכל אחד יוכל לדעת מי היא.

שלמה מולה: זה דבר מסוכן מבחינה חברתית לדעת מי היא אותה קבוצה.

שלמה מולה: זו פגיעה בזכויותיהם של אנשים.

שלמה מולה: אני לא יודע מי מגדיר מי הם חסרי דת.

אלכס מילר: כתוב לך בחוק מי מגדיר.

שלמה מולה: ברגע שאתה מצמצם אתה מייצר אוכלוסייה בחברה הישראלית של אזרחים סוג ב'.

שלמה מולה: אני רוצה לשבח את ארגון הנשים הדתיות שמתנגדות להצעת החוק במתכונת המוצעת.

ניצן הורוביץ: הן לא מתנגדות בגלל שהן טיפשות.

ניצן הורוביץ: יש סיבה טובה להתנגדות הזאת.

שלמה מולה: אמרתי שאני משבח את עמדתן.

שלמה מולה: אני מציע שבמקום המילים "חסרי דת" בסעיף 2 ייכתב "בני הזוג".

שלמה מולה: ברגע שהכנסת את המילים "בני הזוג" פתרת את כל הבעיה.

אורי אורבך: גם ב"לא תרצח" אם אתה מוריד את המילה "לא" פתרת את כל הבעיה.

שלמה מולה: אחרי 60 שנה מותר לנו לעשות דברים במקום להיות שבויים בידי המיעוט החרדי.

שלמה מולה: יכול להיות שנעשה חסד.

שלמה מולה: אתה יודע שבלעדנו אין לך רוב.

שלמה מולה: אם אתה רוצה להעביר את זה, תתאם איתנו, תתחשב בציבור הגדול שאנחנו מייצגים.

שלמה מולה: אם תשמוט את המילים "חסרי דת" ותכתוב במקום את המילים "בני הזוג" אנחנו נתמוך בהצעת החוק.

שלמה מולה: נעשה הרבה מאוד חסד להרבה מאוד אנשים.

דוד רותם: אני לא יכול לסמוך עליכם.

אורית זוארץ: על ביבי אתה כן יכול לסמוך?

דוד רותם: אהוד אולמרט, אלי אפללו, זאב בוים, מנחם בן-ששון, רוני בראון, עמירה דותן, דיכטר, הירשזון, מגלי והבה, יואל חסון, שי חרמש ושלמה מולה הצביעו נגד החוק הזה.

אורית זוארץ: יש כנסת חדשה.

אורית זוארץ: 50% מאלה שהקראת לא נמצאים כאן.

אלכס מילר: יש לכם כנסת חדשה, יושבת-ראש חדשה.

אלכס מילר: אולי אתם כבר לא קדימה.

אורית זוארץ: הגיע הזמן שהציונות הדתית תיקח אחריות ולא תהיה כבולה בידי החרדים.

דוד רותם: אנשי קדימה עברו מהקואליציה לאופוזיציה והשכל שלהם קיבל.

דוד רותם: .

אורית זוארץ: מתוך בחירה, לא בתור בני ערובה.

דוד רותם: מתוך זה שלא רצו אתכם.

שלמה מולה: מה קשורים השמות שהקראת?

דוד רותם: יש לי רוב גם בלעדיך.

דוד רותם: את החוק הזה אני אעביר גם בלעדיך.

דוד רותם: כל הסתייגויות שלכם יפלו והחוק יעבור.

דוד רותם: אל תאיימו עלי.

אורית זוארץ: יש לך הזדמנות לעשות שינויים מרחיקי לכת.

דוד רותם: אני לא יכול לסמוך עליכם.

אורית זוארץ: תמשיך לסמוך על ביבי ונראה לאן נגיע.

דוד רותם: ראיתי אתמול איך אני יכול לסמוך עליכם.

אורית זוארץ: מקפיאים באריאל ובונים בביתר עילית.

אורית זוארץ: ביבי מתקפל.

אורית זוארץ: תראה בידי מי הוא שבוי.

רוברט טיבייב: אמרת פה, אדוני היושב-ראש, שקדימה קיבלה שכל.

רוברט טיבייב: תמיד היה לנו שכל.

דוד רותם: לכן הצבעתם נגד החוק הזה.

רוברט טיבייב: אנחנו מוכנים לתת לכם קצת.

דוד רותם: אם יש לכם עודף תעבירו לי קצת.

רוברט טיבייב: את הטעויות שלכם ראיתם אתמול בחדר הזה.

רוברט טיבייב: ראיתם את ההסכם הקואליציוני שעשיתם ולא עשיתם, את הדברים שסגרתם ולא סגרתם.

רוברט טיבייב: נכנסתם לקואליציה בשביל הכיסאות.

רוברט טיבייב: את זה אסור לשכוח.

אלכס מילר: בשביל זה אתה יושב כאן ודן על חוק ברית הזוגיות.

אלכס מילר: אם היינו עושים את כל מה שאמרת לא היינו יושבים כאן.

אלכס מילר: כל הסיסמאות שלכם בסופו של דבר נועדו עבור כיסאות.

אלכס מילר: עכשיו אתם יושבים פה ודנים בחוק ברית הזוגיות.

רוברט טיבייב: זה בכלל לא ברית הזוגיות ובכלל לא מה שהבטחתם.

רוברט טיבייב: אנחנו נתמוך בחוק מהסיבה שאין לנו ברירה.

רוברט טיבייב: בדבר הזה נתמוך.

רוברט טיבייב: נעזור לישראל ביתנו לבצע את הסיסמאות שהם זרקו.

רוברט טיבייב: אני רוצה שבמקום המילים "חסר דת" ייכתב "בני זוג שלפחות אחד מהם יהיה תושב ישראל".

רוברט טיבייב: לא יכול שעל אזרח או אזרחית ישראלים שמתאהבים באזרח שהוא לא תושב ישראל החוק לא יחול.

דב חנין: אני הקשבתי בקשב רב לדבריך, אדוני היושב-ראש.

דב חנין: בדבריך היה הרבה היגיון אם הצעת החוק הזאת הייתה מקדמת אותנו למקום יותר טוב ממה שאנחנו נמצאים בו היום.

דב חנין: אני רוצה לראות שינויים מאוד גדולים בחברה הישראלית.

דב חנין: אני לא מתנגד שהשינויים האלה ייעשו צעד אחר צעד.

דב חנין: אם זה היה צעד בכיוון הנכון הייתי יכול לתמוך בדבר הזה.

דב חנין: הצעת החוק הזאת כאשר מניחים אותה היא צעד גדול אחורה, היא לא צעד קדימה.

דב חנין: הצעת החוק מגדירה חסר דת כמי שאיננו בן אחת העדות הדתיות לפי החלטת בתי הדין הדתיים.

דב חנין: זאת הרחבה מרחיקת לכת של סמכות בתי הדין הדתיים.

דב חנין: היא פגיעה היסטורית מאוד קשה בסטטוס-קוו .

דב חנין: אם תתקבל הצעת החוק, בתי הדין הרבניים יוכלו לקבוע לא רק למי מותר להינשא ולמי מותר לא להינשא, אלא גם למי מותר ליצור זוגיות בהסדר אזרחי.

דב חנין: זה דבר מרחיק לכת.

דב חנין: זאת המצאה ישראלית בעייתית ביותר שמזיזה את הסטטוס-קוו הקיים לרעה בצורה דרמטית במישור היחסים בין המוסדות הדתיים והאזרחיים במדינת ישראל.

דב חנין: אני הצעתי לשנות את ההגדרות של מי הוא חסר דת.

דב חנין: אני הצעתי למחוק את הדיין מהגדרת החוק, את העדה הנוצרית ואת ראש בית הדין דתי.

דב חנין: הצעת החוק מגבילה את ברית הזוגיות למצב שבו שני בני הזוג הם חסרי דת.

דב חנין: אני לא מזלזל בבעיה של הקבוצה הזאת, אבל מדובר בקבוצה מאוד קטנה בחברה הישראלית.

דב חנין: הדרישה הבסיסית שלנו היא להרחיב את יריעת החוק ולאפשר לכל מי שמעוניין בכך לבוא בברית הזוגיות ללא הגבלה דתית כלשהי.

דב חנין: אני הגשתי את ההסתייגות שלי בשם כל חברי חד"ש.

דב חנין: אנחנו מציעים למחוק את הביטוי "חסרי דת".

דב חנין: אנחנו מציעים במקום הביטוי "הם תושבי ישראל" שייכתב "אחד מבני הזוג הוא תושב ישראל".

דב חנין: במקום "הם רשומים" ייכתב "אחד מבני הזוג רשום".

דב חנין: בסעיף 2(2) מתאפשרת ברית הזוגיות רק בין שני תושבים ישראלים.

דב חנין: אם תתקבל ההצעה הזאת לא יוכל אזרח ישראלי לבוא בברית הזוגיות עם אזרח מדינה זרה.

דב חנין: ההצעה, אגב, לא תאפשר לתושבים ארעיים, לאנשים שנמצאים בתהליך הוכחת יהדותם במשרד הפנים או לאזרחים ישראלים שחיים בחוץ לארץ לבוא בברית הזוגיות.

דב חנין: גם זו פגיעה גדולה ושינוי גדול של המצב לעומת המצב שקיים בפועל.

דב חנין: ברית הזוגיות לפי ההצעה הזאת היא הסדר הרבה יותר גרוע מאשר מושג הידועים בציבור שהחקיקה הישראלית הכירה בו.

שלמה מולה: מזל שהחקיקה הכירה במושג הזה לפני שישראל ביתנו נולדה לעולם.

דב חנין: אדוני היושב-ראש, אתם הורסים בחוק הזה מושג שנבנה על ידי החקיקה.

דוד רותם: המושג "ידועים בציבור" נולד משום שלא היה את ברית הזוגיות.

דוד רותם: לא צריך להשאיר אותו כדבר קדוש.

ניצן הורוביץ: הוא חל על ציבור הרבה יותר גדול.

דב חנין: תופעת הידועים בציבור כפי שקיימת היום בפסיקה הרבה יותר מתקדמת, הרבה יותר נאורה, הרבה יותר מתייחסת לקבוצות אוכלוסייה בחברה הישראלית.

דב חנין: אתם פוגעים ביצירה פסיקתית ממושכת שנבנתה צעד אחר צעד.

דב חנין: אתם מחליפים אותה במושג בעיתי, לקוי, מצמצם, סוגר דלתות ויוצר עוולות רבות.

דב חנין: סעיף 2(3) מתייחס למצב שבו שני בני הזוג יהיו חסרי דת.

דב חנין: זה אומר שחסר דת יכול לבוא בברית זוגיות רק עם חסר דת אחר.

דב חנין: זאת פגיעה מהותית בזכות ליצור זוגיות.

דב חנין: הדרישה שלנו היא שלכל אדם, בלי קשר לדתו ואמונתו, תינתן הזכות להינשא או לפחות לבוא בברית זוגיות עם כל אדם לפי בחירתו החופשית.

דב חנין: ההגדרה של קרובי משפחה בסעיף 2(4) היא הגדרה מצמצמת מידי.

דב חנין: אמנם אנחנו מתנגדים ליצירת זוגיות בין אנשים שיש להם קרבת דם, אבל אני לא מבין למה יש צורך להטיל איסור על פלוני לבוא בברית זוגיות עם בן זוגו לשעבר של קרוב משפחתו.

דב חנין: זה מרחיק לכת.

דב חנין: לא זאת ההערה החשובה ביותר, אבל גם היא מופיעה בהסתייגויות שלנו.

דב חנין: בסעיף 3 אנחנו מציעים למחוק את המילים "למעט קביעת היותו של אדם חסר דת לעניין חוק זה".

דב חנין: אסור לתת לבית משפט - בוודאי לבית דין דתי - לשנות מהרישום במרשם האוכלוסין אלא על פי בקשתו של בעל הדבר.

דב חנין: הדרישה המינימאלית היא שהקביעה של חסר דת תיעשה לפי הרשום במרשם האוכלוסין .

דב חנין: אם כבר לתת סמכות לבית משפט, היא צריכה להיות סמכות לבית משפט למשפחה, כאשר הפונה הוא אותו אדם שמבקש לשנות את הרישום של עצמו במרשם האוכלוסין.

דב חנין: גם בסעיף 5(ב) אנחנו מתנגדים לפנייה לבתי דין דתיים לצורך הקביעה אם הפונים הם חסרי דת.

דב חנין: אנחנו מבקשים לקבוע את העיקרון של מי שחסר דת ומי שלא חסר דת לפי מרשם האוכלוסין בבית המשפט למשפחה, או בהחלטת נשיא בית המשפט העליון.

דב חנין: הצעת החוק הזאת גורמת לשינוי דרמטי לרעה.

דב חנין: אנשי קדימה, אם תתמכו בהצעת החוק הזאת אתם שותפים לפגיעה במאות אלפי אזרחים ישראלים שמצבם מהרגע שהחוק הזה יהיה בספר החוקים יהיה הרבה יותר גרוע.

דוד רותם: אנחנו עוברים להצבעה על הסתייגותו של חבר הכנסת ניצן הורוביץ לשם החוק.

דוד רותם: מי בעד?

דוד רותם: ה צ ב ע ה בעד – 3 נגד – 7 ההסתייגות לא התקבלה אנחנו עוברים להצבעה על הסתייגותו של חבר הכנסת ניצן הורוביץ לסעיף 1.

דוד רותם: מי בעד?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות לסעיף 1 של חברי הכנסת אורית זוארץ, יוחנן פלסנר, גדעון עזרא ונחמן שי?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד הסתייגות חבר הכנסת דב חנין לסעיף 1?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות של חברי הכנסת טיבייב, סולודקין ויוחנן פלסנר לסעיף 2?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד הסתייגות חברי הכנסת רוברט טיבייב ויוחנן פלסנר לסעיף 2?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות של חברי הכנסת מרינה סולודקין ויוחנן פלסנר לסעיף 2?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות לסעיף 2 של חבר הכנסת טיבייב?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות לסעיף 2 של חברי הכנסת אורית זוארץ, גדעון עזרא ונחמן שי?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות לסעיף 2 של חבר הכנסת דב חנין?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות לסעיף 3 של חברי הכנסת אורית זוארץ, רוברט טיבייב, יוחנן פלסנר ונחמן שי?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות לסעיף 3 של חבר הכנסת דב חנין?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד סעיף 4 כנוסח הוועדה?

דוד רותם: ה צ ב ע ה בעד – רוב הסעיף אושר מי בעד ההסתייגות לסעיף 5 של חברי הכנסת אורית זוארץ, יוחנן פלסנר, גדעון עזרא ונחמן שי?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות לסעיף 5 של חבר הכנסת טיבייב?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות לסעיף 5 של חברי הכנסת אורית זוארץ, רוברט טיבייב, יוחנן פלסנר, גדעון עזרא ונחמן שי?

דוד רותם: ה צ ב ע ה בעד – 3 נגד – 7 ההסתייגות לא התקבלה.

דוד רותם: מי בעד ההסתייגות לסעיף 5 של חבר הכנסת דב חנין?

דוד רותם: ה צ ב ע ה בעד – 3 נגד – 7 ההסתייגות לא התקבלה 6(א) סבר ראש בית דין דתי כי אחד מבני הזוג שהגיש בקשה לרישום הוא בן העדה הדתית שענייני הנישואין שלה במסכות השיפוט של בי הדין הדתי, או התעורר אצלו ספק ביחס להשתייכותו של אחד מבני הזוג לעדה הדתית האמורה, יעביר את העניין להכרעתו של בית הדין הדתי ויודיע על כך לרשם הזוגיות בתוך 60 ימים מיום קבלת העתק הבקשה; הודיע ראש בית דין דתי כאמור, ישהה רשם הזוגיות את החלטתו בבקשה לרישום עד להחלטות בית הדין הדתי בעניין לפי הוראות סעיף זה.

דוד רותם: (ב) בית דין דתי שבקשה הועברה להכרעתו לפי הוראות סעיף קטן (א) רשאי להחליט על אחד מאלה, לאחר שנתן לבן הזוג שעניינו נדון לפניו הזדמנות לטעון את טענותיו: (1) העדר התנגדות לרישום במרשם הזוגיות; (2) התנגדות לרישום במרשם הזוגיות בשל כך שבן הזוג הוא בן העדה הדתית שענייני הנישואין שלה בסמכות השיפוט של בית הדין הדתי או בשל קיומו של ספק ביחס להשתייכותו של בן הזוג לעדה הדתית האמורה.

דוד רותם: (ג) ראש בית הדין הדתי יודיע לרשם הזוגיות על החלטת בית הדין הדתי כאמור בסעיף קטן (ב), מיד עם קבלתה; לא הודיע כאמור בתוך שלושה חודשים מהיום שבו התקבל העתק הבקשה לרישום לפי הוראות סעיף 5, יראו את בית הדין כאילו קיבל החלטה על העדר התנגדות כאמור בסעיף קטן (ב)(1).

דוד רותם: (ד) קיבל רשם הזוגיות הודעה על החלטת בית דין דתי כאמור בסעיף קטן (ב)(1), ימשיך בהליכי הרישום במרשם הזוגיות לפי הוראות סעיף 8; קיבל רשם הזוגיות הודעה על החלטת בית דין דתי כאמור בסעיף קטן (ב)(2), ידחה את הבקשה לרישום ויודיע על כך לבני הזוג.

דוד רותם: (ה) ראש בית דין דתי רשאי להסמיך דיין מבית הדין הדתי שהוא עומד בראשו או רושם נישואין של העדה הדתית שענייני הנישואין שלה בסמכות השיפוט של בית הדין האמור, לשם ביצוע סמכויותיו לפי סעיף זה; הסמיך ראש בית דין דתי דיין או רושם נישואין כאמור יודיע על כך לרשם הזוגיות.

ניצן הורוביץ: הסעיף הזה זאת אחת הבעיות, לכן אנחנו מציעים למחוק אותו.

ניצן הורוביץ: הוא הסעיף שנותן את הסמכות למערכת בתי הדין הדתית.

ניצן הורוביץ: זה כוח שלא היה לה.

ניצן הורוביץ: הוא מכפיף את כל הסיפור של חסרי הדת או הזוגיות של חסרי הדת לבתי הדין הדתיים.

ניצן הורוביץ: אנשים חושבים שבית דין דתי זה רק בית דין רבני, אבל לא, יש בתי דין של דתות אחרות.

ניצן הורוביץ: יש בתי דין של נוצרים.

ניצן הורוביץ: פה נותנים סמכות לבית הדין הרבני וגם לבית דין אחר, כמו למשל לבית הדין הנוצרי האורתודוכסי , לטעון שלבני הזוג, שהם לכאורה חסרי דת, יש דת ולכן הם לא יכולים לבוא בהסדר הזה.

ניצן הורוביץ: כל הסיפור נתון לוטו של בתי דין דתיים ומחזק את הסמכויות של בתי דין דתיים במקום שלא היו להם סמכויות קודם.

ניצן הורוביץ: אנחנו חושבים שהחוק הזה רק מחזק את הממסד הדתי.

ניצן הורוביץ: אני אומר ממסד דתי בכלל, לא רק יהודי.

ניצן הורוביץ: גם להם יש לא מעט בעיות.

ניצן הורוביץ: אנחנו מציעים למחוק את הסעיף הזה.

ניצן הורוביץ: הסעיף הזה מזיק.

ניצן הורוביץ: הוא יעביר את המועמדים לבוא בברית זוגיות בשבעת מדורי גיהינום של בתי הדין הדתיים השונים.

ניצן הורוביץ: כל אחד מהם יצטרך לעבור הליך.

ניצן הורוביץ: אני מתקשה לדמיין את הזוג של חסרי הדת שיוכל לעבור בין בתי הדין האלה ולקבל את האישור שלהם על כך שהוא לא יהודי, שהוא לא נוצרי, שהוא לא אורתודוכסי.

ניצן הורוביץ: אני חושב שהסעיף הזה מזיק ומסרבל.

ניצן הורוביץ: זה סעיף איום ונורא.

אורית זוארץ: סעיף 6 מדבר על חסרי דת.

אורית זוארץ: הסעיף הזה יגרום להעצמה של בתי הדין הרבניים.

אורית זוארץ: זו מציאות מאוד בעיתית, בעיקר כשמדובר באנשים שהם לא יהודים ומעוניינים לבוא בברית הנישואים.

אורית זוארץ: אם זאת מטרת החוק, אז תביאו את זה בצורה שקופה וגלויה.

שלמה מולה: אם היינו הולכים על ההצעה היותר מרחיבה, אז גם עם הסעיף הזה לא הייתה לנו בעיה.

שלמה מולה: הסעיף הזה לא רק שנותן סמכויות יתר לא כתובות לרבנים או לבתי הדין, הוא פשוט מעצים את הסמכויות.

שלמה מולה: אותם אנשים שיירשמו הופכים להיות כלי בידיהם של בתי הדין.

דוד רותם: שלמה, אתה חבר שלי.

דוד רותם: למה אתה מעליב אותי?

דוד רותם: לבוא ולהגיד לי שאני בעד להגביר את העוצמה של הרבנים זה פשוט העלבה.

אורית זוארץ: זה כמו הצעת החוק שמרחיבה את סמכויות בתי הדין הרבניים.

אורית זוארץ: בוועדה לקידום מעמד האישה דנו בהצעת חוק להרחבת הסמכויות של בתי הדין הרבניים.

אורית זוארץ: זאת המגמה.

דוד רותם: זה על שולחנה של הוועדה לקידום מעמד האישה, כי הם ידעו שההצעה הזאת לא תעבור פה.

שלמה מולה: אין לנו עניין להעליב אותך.

שלמה מולה: אתה יודע שבדיון שקיימנו אתמול התברר שאין דין ואין דיין.

אורית זוארץ: יש דיין, אבל הוא חרדי.

דב חנין: גם כשאתה, אדוני היושב-ראש, בתור משפטן שבקי היטב בנושאים של מעמד אישי קורא את הצעת החוק שאתה חתום עליה.

דב חנין: .

דוד רותם: אני לא חתום עליה.

דב חנין: אתה יכול לראות שיש הרחבה דרמטית של סמכויות בתי הדין הדתיים.

דב חנין: אני מצטרף לכל הנימוקים שאמרו חברי הכנסת.

דב חנין: הרעיון שיש בסעיף הזה הוא רעיון מרחיק לכת.

דב חנין: הרעיון הזה מנוגד לחלוטין לרעיון של האוטונומיה של הפרט בקביעת הזהות שלו, לרבות שייכותו הדתית.

דב חנין: כאן אנחנו נותנים סמכות לבית הדין הדתי לקבוע את שיוכו של האדם שבכלל לא רוצה זיקה ושום קשר לאותו בית דין דתי.

דב חנין: אנחנו נותנים לבית הדין הדתי סמכות להתפשט אל מעבר ואל מחוץ לתחומים של הקהילה הדתית שבית הדין הדתי חל עליה.

דב חנין: אנחנו מייצרים פה סיטואציה שיכולה להיות בעייתית לא רק ברמה העקרונית אלא גם ברמה המעשית.

דב חנין: אנחנו עלולים לייצר מעמד של ספק בן דת, ספק יהודי.

דב חנין: תימנע ממנו האפשרות לנישואים לפי חוקי המדינה בבית דין דתי וגם בערוץ האזרחי.

דב חנין: כל הסעיף הזה, אדוני היושב-ראש, מייצר הסדר עקום וכל כך בעייתי שאפילו אם הוא היה עומד לבדו, בלי קשר לדברים הבעייתיים האחרים שיש בחוק, היה צריך להתנגד לו.

דוד רותם: מי בעד הסתייגות חברי הכנסת ניצן הורוביץ, אורית זוארץ, רוברט טיבייב, יוחנן פלסנר, גדעון עזרה ונחמן שי?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד הסתייגותו של חבר הכנסת דב חנין?

דוד רותם: ה צ ב ע ה בעד – 3 נגד – 7 ההסתייגות לא התקבלה 7(א) כל אדם רשאי להגיש לרשם הזוגיות, בתוך 30 ימים מ היום שבו פורסמה הודעה לציבור לפי סעיף 5(ב), התנגדות לבקשה לרישום בשל כך שלא התקיים תנאי מהתנאים האמורים בסעיף 2; הוגשה לרשם הזוגיות התנגדות כאמור, ימציא הרשם העתק ממנה לבני הזוג, ורשאים בני הזוג להשיב להתנגדות, בתוך תקופה שקבע השר.

דוד רותם: (ב) הוגשה התנגדות לפי הוראות סעיף קטן (א), יבחן רשם הזוגיות את ההתנגדות ויחליט אם לדחותה או לקבלה; החליט רשם הזוגיות לדחות את ההתנגדות ימשיך בהליכי הרישום במרשם הזוגיות לפי הוראות סעיף 8; קיבל רשם הזוגיות את ההתנגדות יחדה את הבקשה לרישום ויודיע על כך לבני הזוג.

דוד רותם: (ג) על אף הוראות סעיף קטן (ב), הוגשה התנגדות לבקשה לרישום לפי הוראות סעיף קטן (א) שבה נטען כי אחד מבניה זוג הוא יהודי, מוסלמי, דרוזי או בן עדה נוצרי, יעביר רשם הזוגיות העתק מההתנגדות לראש בית הדין הדתי הנוגע בדבר או למי שראש בית הדין הדתי הסמיך לכך לפי הוראות סעיף 6(ה); הועבר העתק מההתנגדות כאמור, יחולו לעניין זה הוראות סעיף 6, בשינויים המחויבים ובשינוי זה: מניינן של התקופות המנויות בסעיפים קטנים (א) ו-(ג) של הסעיף האמור יחל במועד שבו התקל העתק ההתנגדות.

דב חנין: רבותיי חברי הכנסת, אני בכל זאת רוצה לנסות לדבר רגע אל ההיגיון שלכם.

דב חנין: אני פונה אל חברי הכנסת מהקואליציה בהקשר הזה.

דב חנין: כשאני מדבר על סעיף 7 אני לא מדבר על דברים שהם ענייני סטטוס- קוו בלבד.

דב חנין: המנגנון הזה של התנגדות הציבור למרשם ברית הזוגיות הוא כשלעצמו מנגנון לגיטימי.

דב חנין: הוא לגיטימי כדי למנוע ביגמיה, הוא לגיטימי כדי למנוע נישואים בין קרובי משפחה.

דב חנין: בכל מה שקשור לבחינת היותו של אדם חסר דת אנחנו מייצרים פה מנגנון הלשנה שאין מקומו במדינה דמוקרטית.

דב חנין: ההודעה לציבור שבסעיף 5 פוגעת בצנעת הפרט בכך שהיא חושפת את מצבם המשפחתי של הפונים.

דב חנין: היא פוגעת בזכותם לכבוד שכן היא חושפת את היותם חסרי דת.

דב חנין: הסעיף הזה מוסיף חטא על פשע בכך שהוא יוצר מנגנון שמנוגד באופן ישיר לכל התפישה של זכויות האדם וחירויות הפרט.

דב חנין: המנגנון הזה עומד בסתירה לתכלית סעיף 9 להצעת החוק, שקובע הגנה על פרטיותם של הזוגות הבאים בברית הזוגיות.

דב חנין: זה מנגנון שעומד בסתירה מוחלטת לזכויות חוקתיות שמעוגנות היום בחוק כבוד האדם וחירותו.

דב חנין: סעיף 7 פותח פתח לעידוד הלשנה, להתנכלויות, להגשת תלונות שווא.

דב חנין: כל הדברים האלה הם לא דברים שאנחנו רוצים לקדם באווירה הציבורית אצלנו.

דב חנין: הם לא הולמים את ערכיה של מדינה ישראל כמדינה דמוקרטית.

דב חנין: יש כל כך הרבה מנגנונים בסעיפים אחרים של החוק, שגם להם אני מתנגד, של בדיקה במרשם אוכלוסין, פנייה לבתי דין דתיים וכדומה.

דב חנין: כל המנגנונים האלה הם מנגנונם מספיקים די והותר, הרבה מעבר למידה.

דב חנין: כל המערכת הזאת של הפנייה לציבור, מערכת ההלשנות, התלונות, ההתנכלויות זה דבר קטסטרופאלי והרסני.

דוד רותם: מי בעד הסתייגות חבר הכנסת ניצן הורוביץ?

דוד רותם: ה צ ב ע ה בעד- 3 נגד – 7 ההסתייגות לא התקבלה מי בעד הסתייגות חברי הכנסת אורית זוארץ, יוחנן פלסנר, גדעון עזרא ונחמן שי?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד הסתייגויות חבר הכנסת דב חנין?

דוד רותם: ה צ ב ע ה בעד – 3 נגד – 7 ההסתייגויות לא התקבלו 8(א) לא הוגשה או נדחתה התנגדות לפי סעיפים 6 או 7, יזמין רשם הזוגיות את בני הזוג להתייצב לפניו לבוא בברית הזוגיות.

דוד רותם: (ב) התייצבו בני הזוג לפני רשם הזוגיות, יסביר להם את משמעות ברית הזוגיות; בני הזוג יצהירו לפני רשם הזוגיות כי מתקיימים בהם התנאים האמורים בסעיף 2, וכי הם מסכימים לבוא בברית הזוגיות.

דוד רותם: (ג) נוסח רשם הזוגיות כי מתקיימים התנאים שבסעיף 2 וכי כל אחד מבני הזוג מסכים לבוא בברית הזוגיות בהסכמה חופשית ובהבינו את משמעותה ותוצאותיה, יחתמו בפניו בני הזוג על ברית הזוגיות ורשם הזוגיות יאמת את ההסכם בחתימתו.

דוד רותם: (ד) רשם הזוגיות ירשום במרשם הזוגיות את פרטי בני הזוג כפי שקבע השר; העתק מן הרישום יישלח לבני הזוג ולפקיד הרישום לפי סעיף 15 לחוק מרשם האוכלוסין.

ניצן הורוביץ: אנחנו מציעים למחוק את סעיף 8(א).

ניצן הורוביץ: אנחנו חושבים שהאפשרות הזאת להגיש התנגדויות מסרבלת, מקשה, הופכת את העניין לבלתי אפשרי, עושה כאן פתח לכל מיני צדדים לחבל בעניין הזה בכך שמביאים אותו שוב בפני בתי הדין הדתיים.

ניצן הורוביץ: חוץ מבית דין רבני ליהודים יש בית דין לכל מיני עדות.

ניצן הורוביץ: אני לא חושב שצריך להכניס אותם לעניין הזה.

ניצן הורוביץ: אם עושים הסדר צריך שברית זוגיות לחסרי דת יהיה מנותק מבתי הדין הדתיים השונים.

ניצן הורוביץ: הסעיף הזה מאפשר להם להתערב והופך את כל העניין לבלתי ישים.

דב חנין: אני מצטרף להסתייגותו של חבר הכנסת הורוביץ בסעיף 8.

דוד רותם: מי בעד הסתייגות חבר הכנסת ניצן הורוביץ בסעיף 8?

דוד רותם: ה צ ב ע ה בעד – 1 נגד – רוב ההסתייגות לא התקבלה מי בעד הסתייגותו של חבר הכנסת דב חנין?

דוד רותם: ה צ ב ע ה בעד – 3 נגד –רוב ההסתייגות לא התקבלה 9(א) המרשם לא יהיה פתוח לעיון אלא למפורטים להלן ולצורך מילוי תפקידם: (1) שר הפנים או מי שהשר הסמיכו לכך; (2) מי שבית משפט או בית דין דתי הסמיכו לכך לעיין מסוים התלוי ועומד לפניהם; (3) רושם נישואין או מי שהרושם הסמיכו לכך; (4) בעל תפקיד אחר שקבע השר.

דוד רותם: (ב) כל אדם רשאי לקבל ידיעה בנוגע לרישום לגביו במרשם הזוגיות וכן העתק או תמצית מן הרישום.

דב חנין: ההסתייגות הזאת היא המשך למה שנימקתי קודם.

דב חנין: אני חושב שאין צורך ואין בסיס לתת סמכות נוספת לבית הדין הדתי מעבר לסמכויות שנתונות לו היום בחוק.

דב חנין: זה חלק מההתנגדות שלי להרחבת הסמכויות של בית הדין הדתי.

דב חנין: אני מציע למחוק את בית הדין הדתי מסעיף 9(א)(2).

דוד רותם: מי בעד הסתייגותו של חבר הכנסת דב חנין?

דוד רותם: ה צ ב ע ה בעד – 1 נגד – 6 נמנע – 2 ההסתייגות לא התקבלה 10(א) בני זוג שהסכימו להתיר את ברית הזוגיות ביניהם רשאים להגיש לרשם הזוגיות בקשה למחקם ממרשם הזוגיות, בטופס ובצירוף מסמכים שקבע השר; היה אחד מבני הזוג פסול דין או מי שמונה לו אפוטרופוס, תוגש הבקשה לבית משפט לפי הוראות סעיף 11(ג).

דוד רותם: (ב) הוגשה בקשה לפי הוראות סעיף קטן (א), יתייצבו בני הזוג לפני הרשם ויצהירו בפניו כי הם מסכימים להתיר את ברית הזוגיות.

דוד רותם: (ג) נוכח רשם הזוגיות כי כל אחד מבני הזוג נתן את הצהרתו בהסכמה חופשית ובהבינו את משמעותה ותוצאותיה, יחתמו לפניו בני הזוג על הצהרתם והוא יאשר את הצהרתם בחתימתו וימחק את רישומם ממרשם הזוגיות.

דוד רותם: (ד) בלי לגרוע מהוראות סעיפים קטנים (א) עד (ג), ימחק רשם הזוגיות זוג ממרשם הזוגיות גם בהתקיים אחד מאלה: (1) אחד מבני הזוג נפטר; (2) בית משפט נתן פסק דין חלוט המתיר את ברית הזוגיות לפי הוראות סעיף 11; לעניין זה יראו את המועד שבו פסק הדין הפך לחלוט, כמועד המחיקה ;(3) התקבלה הודעה לפי סעיף 4א לפקודת הנישואין והגירושין (רישום), ולפיה בני הזוג נישאו זה לזו.

דוד רותם: (ה) מחק רשם הזוגיות את בני הזוג ממרשם הזוגיות לפי הוראות סעיף זה, ישלח אישור על המחיקה לבני הזוג ולפקיד הרישום לפי סעיף 15 לחוק מרשם האוכלוסין.

דוד רותם: סעיף 12 כל אחד מהמפורטים בפסקאות שלהלן רשאי לערער לבית המשפט על החלטת הרשם כמפורט באותן פסקאות: (1) בן זוג שהגיש בקשה לרישום – על החלטת הרשם לדחות את בקשתו לפי סעיפים 5(ב) או 7(ב); (2) אדם שהגיש התנגדות לפי סעיף 7 – על החלטת הרשם לרשום את בני הזוג במרשם הזוגיות לפי סעיף 8; (3) בן זוג הרשום במרשם הזוגיות או שנמחק ממרשם הזוגיות – על החלטת הרשם שניתנה לגביו לפי סעיף 10.

דב חנין: מה שמופיע בסעיף (2)12 זה המשך ישיר של אותו רעיון שמופיע בסעיף 7, שאין זכות של מישהו להתנגד לזה שאדם מסוים נכנס לרישום של זוגיות.

דב חנין: הסעיף הזה, שהוא המשך ישיר לאותו מנגנון הלשנה של סעיף 7, הוא פגיעה מאוד קשה, פגיעה מרחיקת לכת בזכויות של אזרחים ובני זוג.

דב חנין: הרוב בוועדה הזאת חושב שזה בסדר, שזה לגיטימי שהמדינה תתערב בחיים הפרטיים של אזרחים ותמנע מהם לבוא בברית הזוגיות.

דב חנין: אתם נותנים לאזרחים אחרים להתערב בחיים של אזרחים אחרים, לנהל נגדם הליכים, לערער בעניינם.

דב חנין: אין גבול לפגיעה בזכויות הפרט, בחירויות הבסיסיות.

דב חנין: אני מתקשה לראות פגיעה כל כך דרמטית בזכויות יסוד של אזרחים כמו שאתם עושים בחוק הזה.

דב חנין: לא רק שאתם נותנים למדינה להתערב בחיים הפרטיים, אתם נותנים גם לאנשים אחרים לקבוע.

דב חנין: זה מנוגד לעיקרון הבסיסי שאומר שהזכויות שלך נעצרות במקום שבו מתחילות החירויות שלי.

דב חנין: הסדרים כאלה אני לא מכיר בשום מדינה שרוצה לראות את עצמה כמדינה דמוקרטית וליבראלית.

מרינה סולודקין: צודק.

דוד רותם: מי בעד ההסתייגות של חבר הכנסת דב חנין?

דוד רותם: ה צ ב ע ה בעד – 4 נגד – 6 ההסתייגות לא התקבלה 13(א) בכפוף להוראות סעיף זה – (1) דין בני הזוג הרשומים במרשם הזוגיות לפי הוראות חוק זה, כדין בני זוג נשואים; (2) דין בני זוג שרישומם במרשם הזוגיות נמחק, כדין בני זוג שנישואיהם הותרו; (3) דין אדם שבן זוגו נפטר בעת שהיה רשום כבן זוגו במרשם הזוגיות, כדין אלמן.

דוד רותם: (ב) הוראות חוק יחסי ממון בין בני זוג, התשל"ג-1973 (בסעיף זה – חוק יחסי ממון), יחולו על בני זוג הרשומים במרשם הזוגיות, בשינויים המחויבים ובשינוי זה: בלי לגרוע מהוראות סעיף 2 לחוק יחסי ממון, הסכם ממון בין בני זוג הבאים בברית הזוגיות יכול שיאומת גם בידי רשם הזוגיות בעת הרישום במרשם הזוגיות לפי הוראות סעיף 8 או בעת מחיקת הרישום כאמור בידי הרשם לפי הוראות סעיף 10(ג), וזאת לאחר שנוכח כי בני הזוג עשו את ההסכם בהסכמה חופשית וכי הם מבינים את משמעותו ותוצאותיו; אומת הסכם ממון בידי רשם הזוגיות, דינו לכל דבר ועניין, פרט לערוער, כדין פסק דין של בית המשפט.

דוד רותם: (ג) על אף הוראות סעיף קטן (א) – (1) ההוראות לפי חוק האזרחות, התשי"ב-1952, חוק השבות, התש"י-1950, וחוק הכניסה לישראל, התשי"ב-1952, החלות על בני זוג נשואים, לא יחולו על בני זוג הרשומים במרשם הזוגיות; (2) הוראות החיקוקים המנויים בתוספת החלות על בני זוג נשואים, יחולו על בני זוג הרשומים במרשם הזוגיות רק לאחר שחלפו 18 חודשים מיום שני הזוג נרשמו במרשם הזוגיות; השר, באישור ועדת החוקה חוק ומשפט של הכנסת, רשאי, בצו, לשנות את התוספת.

דוד רותם: (ד) הוראות סעיף זה לא יחולו לעניין זכויות וחובות על פי הדין האישי ולעניין רישום לפי חוק מרשם האוכלוסין.

שלמה מולה: הבעיה העיקרית היא בסעיף הזה, כי באים ופוגעים בחוק השבות.

שלמה מולה: אני מציע לכולם להשתדל לא לפגוע בחוק השבות.

שלמה מולה: אולי הוא החוק המשמעותי ביותר שיש לנו מאז קיומה של מדינת ישראל.

שלמה מולה: מה שאתם מנסים לעשות כאן זה למנוע מאותם אנשים שרוצים לבוא בברית הזוגיות את האפשרות לקבל סטטוס של זכאי חוק השבות.

שלמה מולה: אנחנו מבקשים להסתייג מהסעיף זה .

ניצן הורוביץ: הסעיף הזה ממחיש מדוע ההסדר של ברית זוגיות לחסרי דת הוא נחות ומפלה בהשוואה לנישואים ואפילו לידועים בציבור.

ניצן הורוביץ: הוא לא חל על חוק השבות ועל הכניסה לישראל.

ניצן הורוביץ: הזכויות הן רק אחרי שנה וחצי מיום שבני הזוג נרשמו במרשם הזוגיות.

ניצן הורוביץ: אם זה הסדר זוגיות לחסרי דת, אז למה רק אחרי שנה וחצי?

ניצן הורוביץ: זה מה שמוכיח שהסידור הזה הוא סידור נחות ומפלה לעומת סידורים אחרים.

ניצן הורוביץ: ברגע שאתה מתחתן יש לך זכויות כזוג נשוי.

ניצן הורוביץ: פה שמים שנה וחצי פער.

ניצן הורוביץ: התוספת הזאת מפלה, מקפחת ולא נחוצה.

דב חנין: מאז שאישרנו את סעיף 12 עדיין מהדהדת בראשי השאלה באיזה משטר משפטי היו מודלים כאלה של שנה.

דב חנין: התשובה למרבית הצער היא המשטר של האינקוויזיציה בספרד.

דב חנין: סעיף 13 קובע שהוראות חוק האזרחות, חוק השבות וחוק הכניסה לישראל שחלות על זוגות לא יחולו על הבאים בברית הזוגיות.

דב חנין: אני לא רוצה לדבר על הצדדים הסימבוליים אלא על הצדדים הפרקטיים.

דב חנין: הדבר הזה שולל מהמשפחות האלו את הזכות לאיחוד משפחות, הוא יוצר אפליה לא מוצדקת בינם ובין הזוגות הנשואים, הוא פוגע בזכות החוקתית שלהם לכבוד.

דב חנין: אני מסתכל על ההנמקות ואני רואה שכתוב שהכל מכיוון שברית הזוגיות היא הליך פשוט יחסית.

דב חנין: זאת הנמקה מגוחכת.

דב חנין: ברית הזוגיות כמו שיצרתם אותה זה הדבר הכי רחוק בעולם מהליך פשוט.

דב חנין: זה הליך הרבה יותר מסובך מאשר רישום לנישואים.

דב חנין: אני אמליץ בפני כל אזרחי ישראל לא לעבור את הסיוט הזה של כניסה לערוץ של ברית זוגיות כאשר כל אחד יכול להתערב במעמד שלי, לערער עליו, לקבוע ולפרסם בציבור מה אני כן ומה אני לא.

דב חנין: זה ערוץ איום ונורא.

דב חנין: זה מסלול הרבה יותר מסובך מאשר נישואין.

דב חנין: הנימוק הזה לא יכול לשלול לחלוטין זכויות שקשורות לכניסה ויציאה מהארץ, שמאז חקיקת חוק יסוד כבוד אדם וחירותו הועלו אצלנו לרמה חוקתית.

דב חנין: אשר לטיעון שאולי ברית הזוגיות היא פיקטיבית, אז גם נישואים למרבית הצער הם לפעמים פיקטיביים.

דב חנין: ברית הזוגיות היא פיקציה.

דב חנין: החוק הזה הוא פיקציה בכל הצדדים החיוביים שלו, לא בכל הדברים השליליים שלו.

דוד רותם: חבר הכנסת דב חנין, אתם ניסית לשכנע את כל אזרחי ישראל להצביע לרשימה מסוימת והם לא שמעו בקולך.

דוד רותם: אני מניח שגם פה הם לא ישמעו לך.

דב חנין: אני אופטימי.

דב חנין: אני בטוח שאזרחי ישראל יבחרו בדרך הרבה יותר טובה מאשר הדרך שהם בחרו הפעם.

שלמה מולה: אדוני היושב-ראש, זאת הערה לא במקום.

דוד רותם: מי בעד הסתייגות חברי הכנסת גדעון עזרא ונחמן שי?

דוד רותם: ה צ ב ע ה בעד-3 נגד – 6 ההסתייגות לא התקבלה מי בעד ההסתייגות של חבר הכנסת ניצן הורוביץ?

דוד רותם: ה צ ב ע ה בעד – 3 נגד – 7 ההסתייגות לא התקבלה מי בעד ההסתייגות של חבר הכנסת דב חנין?

דוד רותם: ה צ ב ע ה בעד – 3 נגד – 6 ההסתייגות לא התקבלה 14.

דוד רותם: אין בהוראות חוק זה כדי לפגוע בדיני נישואין וגירושין ובסמכות השיפוט של בתי הדין הדתיים לפי כל דין.

שלמה מולה: אולי זאת הזדמנות נוספת לנסות לשכנע את הקואליציה לתמוך בהסתייגות הזאת.

שלמה מולה: אני יודע שיש חוקים אחרים שבאים להעצים את סמכותו של בית הדין הרבני שלא מן העניין.

שלמה מולה: זה בא לפגוע בבתי משפט לענייני משפחה.

שלמה מולה: פה מכניסים סעיף מאוד מתוחכם.

שלמה מולה: באים ואומרים שזה בסמכותו השיפוטי של בית הדין הרבני.

שלמה מולה: אנחנו מציעים שבסעיף הזה במקום המילים "האמור בסעיף" יבוא "אין כאמור בחוק זה כדי לפגוע בסמכותו הייחודית", זאת אומרת שבית הדין יעסוק רק בסמכותו הייחודית, לא בסמכות שלא קשורה.

שלמה מולה: אנחנו יודעים שיש רצון לזלוג לנושאים שלא קשורים לנושאים דתיים, כמו נושאים של ממון.

שלמה מולה: לפחות תהיו הגונים.

שלמה מולה: פה אתם רוצים לפגוע בסמכות השיפוטית של בתי המשפט לענייני משפחה.

דב חנין: אני מציע למחוק את כל מה שכתוב בסעיף, לרבות את שם הסעיף, ובמקומו לכתוב "הצטרפו אחד או שניים מבני זוג הרשומים במרשם הזוגיות לדת, לא ישונה מעמדם של בני זוג רשום במרשם הזוגיות על אף האמור בכל דין".

דב חנין: המטרה היא בכל זאת לייצר איזה שהוא סטטוס.

דב חנין: כל הרעיון בחוק הזה הוא לייצר סטטוס חדש.

דב חנין: לסטטוס הזה צריכה להיות קביעות ויציבות.

דב חנין: גם כאשר מישהו משנה את עמדותיו הדתיות, הסטטוס המשפטי שלו לא צריך להשתנות.

דוד רותם: מי בעד ההסתייגות של חברי הכנסת אורית זוארץ ורוברט טיבייב?

דוד רותם: ה צ ב ע ה בעד – 3 נגד – 6 ההסתייגות לא התקבלה מי בעד ההסתייגות של חבר הכנסת דב חנין?

דוד רותם: ה צ ב ע ה בעד – 3 נגד – 6 ההסתייגות לא התקבלה 15(א) השר ממונה על ביצוע חוק זה, והוא רשאי להתקין תקנות לביצועו, ובכלל זה בעניין אלה: (1) ההליכים בפני רשם הזוגיות; (2) סדרי דין בפני בית המשפט; (3) אגרות בעד הגשת בקשה לרישום במרשם הזוגיות או בקשה למחיקת רישום כאמור .

דוד רותם: (ב) תקנות לפי סעיף קטן (א)(3) יותקנו באישור ועדת החוקה חוק ומשפט של הכנסת.

דוד רותם: 16.

דוד רותם: בחוק מרשם האוכלוסין, התשכ"ה-1965 – (1) בסעיף 2, אחרי סעיף קטן (א) יבוא: "(א1) על אף הוראות סעיף קטן (א) – (1) תושב הרשום במרשם הזוגיות כהגדרתו בחוק ברית הזוגיות לחסרי דת, התש"ע-2010 (בסעיף קטן זה – מרשם הזוגיות), יירשם בפרט הרישום האמור בסעיף קטן (א) (7) הנוגע למצבו האישי (בסעיף קטן זה – פרט המצב האישי), כבן זוג בברית הזוגיות; (2) תושב שנמחק רישומו ממרשם הזוגיות, יירשם בפרט המצב האישי כפנוי; (3) תושב שבן זוגו נפטר בעת שהיה רשום כבן זוגו במרשם הוגיו, יירשם בפרט המצב האישי כאלמן.

דוד רותם: ";(2) בסעיף 15, אחרי פסקה (2) יבוא: "(2א) רישום בני זוג במרשם הזוגיות או מחיקתם מהמרשם האמור, לפי הוראות חוק ברית הזוגיות לחסרי דת, התש"ע-2010;"; (3) בסעיף 31, אחרי פסקה (6) יבוא: "(7) רשם הזוגיות כהגדרתו בחוק ברית הזוגיות לחסרי דת, התש"ע-2010.

דוד רותם: "

דב חנין: אני מציע בסעיף 16(1) (א1) במקום "בן זוג בברית הזוגיות" לרשום את המילה "נשוי".

דב חנין: בסעיף (א1) (2) במקום "פנוי" יירשם "גרוש".

דב חנין: אנחנו לא רוצים שהאנשים האלה יתויגו ויסומנו כשייכים לקבוצה מוקצית מחמת מיאוס.

דב חנין: הרישום הציבורי שנעשה, גם אם ההסדר נקבע כהסדר של ברית זוגיות, צריך להיות רישום של נשוי, כדי שהאנשים האלה יוכלו להיות חלק מתוך החברה.

דוד רותם: מי בעד ההסתייגות של חבר הכנסת דב חנין?

דוד רותם: ה צ ב ע ה בעד – 3 נגד – 6 ההסתייגות לא התקבלה.

דוד רותם: 17.

דוד רותם: בפקודת הנישואין (הגירושין (רישום), אחרי סעיף 4 יבוא: "משלוח למרשם הזוגיות הודעה 4א.

דוד רותם: הממונה על המחוז ישלח לרשם הזוגיות כהגדרתו בחוק ברית הזוגיות לחסרי דת, התש"ע-2010, מדי חודש, הודעה על נישואין שנרשמו באותו מחוז במהלך החודש שקדם לו." 18.

דוד רותם: תחילתו של חוק זה שישה חודשים מיום פרסומו.

דוד רותם: תוספת (סעיף 13(ג)(2)) (1) חוק אימוץ ילדים, התשמ"א-1981; (2) חוק הסכמים לנשיאת עוברים (אישור הסכם ומעמד היילוד), התשנ"ו-1996.

שלמה מולה: אנחנו מציעים להוסיף אחרי "לרבות קידושין" את המילים "ולרבות ברית הזוגיות".

דב חנין: התוספת הזאת מתייחסת להוראת סעיף 13(ג)(2) שקובעת חיקוקים שיחולו על בני זוג הרשומים במרשם הזוגיות רק לאחר שחלפו 18 חודשים מיום שבני הזוג נרשמו במרשם הזוגיות.

דב חנין: אני לא חושב שיש שום סיבה לדבר הזה.

דב חנין: גם ביחס לאימוץ ילדים וגם ביחס להסכמים לנשיאת עוברים אין שום סיבה להכניס את מי שנמצא בברית זוגיות למצב של הקפאה של 18 חודשים.

דב חנין: אין בזה טעם, אין בזה היגיון, אין בזה הנמקה ואני מציע להוריד את זה.

דוד רותם: מי בעד ההסתייגות של חבר הכנסת מולה?

דוד רותם: ה צ ב ע ה בעד – 3 נגד – 6 הסתייגות לא התקבלה מי בעד ההסתייגות של חבר הכנסת דב חנין לגבי התוספת?

דוד רותם: ה צ ב ע ה בעד – 1 נגד – 6 נמנע – 2 ההסתייגות לא התקבלה אנחנו מצביעים על נוסח החוק כהצעת הוועדה.

דוד רותם: מי בעד?

דוד רותם: ה צ ב ע ה בעד – 8 נגד – 1 הצעת החוק אושרה לקריאה שנייה ושלישית.

שלמה מולה: אני רוצה הסתייגות דיבור.